༄༅། ། རྣམ་པར་བཤད་པའི་ཆུ་རྒྱུན་བཞི་པ་བཞུགས་སོ། ། ཨོཾ་སྭ་སྟི་སིདྡྷཾ། རྣམ་དག་ཐབས་ཚུལ་ཟབ་མོ་ཡིས། ། རྣམ་མང་འགྲོ་བ་སྲིད་མཚོ་ལས། ། རྣམ་པར་བསྒྲལ་ཕྱིར་བརྩོན་པ་ཡིས། ། རྣམ་གྲོལ་མཆོག་མཉེས་བླ་མར་འདུད། ། ཐབས་མ་ཡིན་ལས་སྐྱབས་པའི་ཕྱིར། ། ཐབས་མཆོག་སྟོན་པ་ཁྱེད་རྣམས་ཀྱིས། ། ཐབས་མིན་ལ་ཞུགས་སྐྱེ་བོ་རྣམས། ། ཐབས་མཁས་ཐུགས་རྗེས་བསྐྱབ་ཏུ་གསོལ། ། སེམས་བསྐྱེད་བརྒྱུད་པ་མེད་པ་དང་། ། རྗེས་འཛིན་གྲངས་ངེས་མེད་པ་དང་། ། སྟ་གོན་འབྲེལ་པ་མེད་པ་དང་། ། སློབ་དཔོན་གྲངས་ངེས་མེད་པ་དང་། ། ལུས་དཀྱིལ་འབྱུང་ཁུངས་མེད་པ་དང་། ། དབང་རྫས་ཡོངས་དག་མེད་པ་དང་། ། རྒྱས་གདབ་རིགས་མཚོན་མེད་པ་དང་། ། བཟའ་བའི་དམ་ཚིག་མེད་པ་ཡིས། ། འདི་ན་ཐབས་མཆོག་ཐབས་མིན་བྱེད། ། སྨིན་བྱེད་བྱས་ཀྱང་སྨིན་མིན་ལ། ། གྲོལ་བྱེད་བསྒོམ་ཀྱང་གྲོལ་མིན་པས། ། དེ་ཕྱིར་འདི་དག་དགག་པར་བྱ། ། དེ་ལ་དིང་སང་འདི་ན། ཀྱཻ་རྡོ་རྗེའི་དབང་བསྐུར་གྱི་སྔོན་དུ། བརྒྱུད་པ་གཉིས་ཀྱི་ལུགས་སུ་བྱེད་པའི་སྐྱབས་སུ་འགྲོ་བ་དང་སེམས་བསྐྱེད་པའི་ཆོ་ག་ཞེས་པ། རྗེ་བཙུན་ཆེན་པོའི་མཛད་བྱང་ཅན་འདི། མཎྜལ་ཚོམ་བུ་ལྔ་པ་ལ་བརྟེན་ཏེ། སློབ་མ་ལ་སྦྱིན་པའི་ལག་ལེན་བྱེད་དོ། ། འདི་ནི་གཞན་ལས་ཁྱད་པར་བྱ་བའི་ཕྱིར་དཔེ་ལག་ཏུ་ཐོབ་པ་ཙམ་ལ་བརྒྱུད་པ་མེད་པར་རང་འཚམས་ཀྱིས་བྱས་པར་མངོན་ཏོ། ། གལ་ཏེ་བརྒྱུད་པ་ཡོད་པ་ཞིག་ཡིན་ན། གཞན་ལ་ཡང་སྣང་དགོས་པ་ལས། ཆོས་འདི་པའི་བརྒྱུད་པའི་སྲོལ་འཛིན་སུ་ལ་ཡང་མི་སྣང་བའི་ཕྱིར་ཏེ། འདི་ལྟར་རྒྱལ་བ་བྲག་ཕུག་པ་ནས། ལམ་འབྲས་པ་ཡེ་ཤེས་དཔལ་དང་། བློ་བཟང་དཀར་མོ་ནས་བརྒྱུད་པའི་མང་དཀར་བའི་སློབ་མ་རྣམས་དང་། བྲག་ཕུག་པ་ནས། ཆོས་རྗེ་དཀོན་རྒྱལ་བ་དང་། ས་སྐྱ་བུ་སྟོན་ནས་བརྒྱུད་པ། ཐེག་ཆེན་ཆོས་རྗེའི་སློབ་བརྒྱུད་རྣམས་དང་། བྲག་ཕུག་པ་ནས། བླ་མ་དམ་པ་ལ་བརྒྱུད་པའི་ཆོས་རྗེ་བཟུང་གི་དཔལ་བའི་སློབ་བརྒྱུད་རྣམས་དང་། བླ་མ་དམ་པ་ནས་ཡར་ལུང་པ་སེང་གེ་རྒྱལ་མཚན་ནས་བརྒྱུད་པའི་སློབ་བརྒྱུད་རྣམས་དང་། བླ་མ་དམ་པ་ནས། བླ་མ་དཔལ་ལྡན་ཚུལ་ཁྲིམས་ལ་བརྒྱུད་དེ། བླ་མ་ནམ་མཁའ་དཔལ་བཟང་དང་། ཆོས་རྗེ་སྒྲུབ་ཆེན་ནས་བརྒྱུད་པའི་སློབ་བརྒྱུད་རྣམས་དང་། བླ་མ་དཔལ་ལྡན་ཚུལ་ཁྲིམས་ནས། ཆོས་རྗེ་བཟང་པོ་རྒྱལ་མཚན་ལས་བརྒྱུད་པའི་སློབ་བརྒྱུད་རྣམས་དང་། བླ་མ་དཔལ་ལྡན་ཚུལ་ཁྲིམས་ནས། ཆོས་རྗེ་བུདྡྷ་ཤྲཱི་དང་། རྡོར་གླིང་རིན་པོ་ཆེ་ལས་བརྒྱུད་པའི་སློབ་བརྒྱུད་རྣམས་དང་། ཡང་། བྲག་ཕུག་པ་ནས་བརྒྱུད་མི་དགོས་པ། ཚོགས་བསྒོམ། ཉན་ཆེན་པ། བླ་མ་འཇམ་སྐྱའོ། ། མཉམ་མེད་ཆོས་རྗེ་ལས་བརྒྱུད་པའི་སློབ་བརྒྱུད་རྣམས་ཏེ། དེ་རྣམས་སུ་ལ་ཡང་ཡི་གེ་འདིའི་ཆོ་ག་ཕྱག་ལེན་དང་བཅས་ཏེ་རྒྱུད་སྡེ་འོངས་པ་མེད་དོ། ། དེར་མ་ཟད། མཁན་ཆེན་ཤེས་རབ་རྡོ་རྗེ་པས་བླ་མ་རྗེ་བཙུན་ཆེན་པོའི་གསུང་རབ་རྣམས། བླ་མ་བཅུ་གཅིག་ལས་ལུང་ལེན་པར་མཛད་པ། དིང་སང་གི་བཀའ་འབུམ་ཐོབ་ཡིག་རྣམས་སུ་ཡི་གེ་འདི་མ་བྱུང་བས། བླ་མ་བཅུ་གཅིག་པོ་དེ་དག་ལ་ཡང་ལུང་ཙམ་ཡང་མི་བཞུགས་པར་སྣང་ལ། བཀའ་འབུམ་སྔ་སྒྲིགས་གང་ན་ཡང་མེད་ཅིང་། དཔེ་འདི་སྒོ་རུམ་དཔེ་ཁང་ནས་ངོར་ཆེན་གྱིས་རྙེད་དོ་ཞེས་ཟེར་བས། བརྒྱུད་པ་དེ་རྟོགས་པ་ཡིན་ནོ། ། ཡང་ཁ་ཅིག་སློབ་མ་རྗེས་འཛིན་གྱི་སྐབས་སུ་ཉི་ཤུ་རྩ་ལྔ་ལས་ཐལ་ཏེ་བརྒྱ་ཕྲག་དུ་མ་དག་ལ་རྗེས་འཛིན་གྱི་ཆོ་ག་ཕྱོགས་གཅིག་ཏུ་བྱེད་དོ། ། འདི་ནི་ཤིན་ཏུ་མི་རིགས་ཏེ། སྤྱིར་རྒྱུད་ཀྱི་ལུང་དང་འགལ་བ་དང་། རྗེ་བཙུན་གོང་མའི་གསུང་དང་འགལ་བ་དང་། རང་གི་སྟ་གོན་སོགས་ཀྱི་གྲངས་ངེས་དང་འགལ་བའི་ཕྱིར་རོ། ། དང་པོ་སྤྱི་རྒྱུད་ཀྱི་ལུང་དང་འགལ་ཏེ། དེ་ཉིད་ལས། མཁས་པས་སློབ་མ་གཅིག་གམ་གསུམ། ། ལྔ་འམ་ཡང་ན་བདུན་དག་གམ། ། ཉི་ཤུ་རྩ་ནི་ལྔ་ཡི་བར། ། ཟུང་དུ་མ་གྱུར་སློབ་མ་བཟུང་། ། དེ་བས་ལྷག་པའི་སློབ་མ་ནི། ། ཡོངས་སུ་གཟུང་བར་མི་ཤིས་སོ། ། ཞེས་ཉེར་ལྔ་ལས་ལྷག་པ་དངོས་སུ་བཀག་པའི་ཕྱིར། གཉིས་པ་རྗེ་བཙུན་གོང་མའི་གསུང་དང་འགལ་ཏེ། དབང་ཆུ་ཆེན་པོ་ལས་དེ་ལྟར་འབྲེལ་བརྟགས་ནས་མཚན་ཉིད་དང་ལྡན་པའི་སློབ་མ་གཅིག་ནས་ཉི་ཤུ་རྩ་ལྔའི་བར་ཁ་ཡར་བ་གཟུང་བར་བྱའོ། ། ཁ་འཆམས་པ་དང་དེ་ལས་ལྷག་པ་དཀྱིལ་འཁོར་གཅིག་ཏུ་མི་བཟུང་སྟེ། དེ་སྐད་དུ། མཁས་པས་སློབ་མ་གཅིག་གམ་གསུམ། ། ཞེས་སོགས་གྲངས་ཏེ་གསུངས་པའི་ཕྱིར་རོ། ། གསུམ་པ་རང་གི་སྟ་གོན་སོགས་ཀྱིས་གྲངས་ངེས་དང་འགལ་ཏེ། སྟ་གོན་ཀྱི་སྐབས་ཀྱི་སློབ་མའི་གྲངས་ངེས། རྗེས་འཛིན་ལ་ལྟོས་དགོས་ཀྱི། དེ་ལས་གཞན་པའི་སྟ་གོན་གྱི་གྲངས་ངེས། སྤྱི་རྒྱུད་དང་། རྗེ་བཙུན་གོང་མའི་དབང་ཆུའི་ཡི་གེ་གང་དུ་ཡང་མ་གསུངས་པའི་ཕྱིར་རོ། ། དེ་ཡང་སྤྱི་རྒྱུད་ལས། སློབ་མ་ཡོངས་སུ་བཟུང་བ་གང་། ། སྟ་གོན་གནས་ཚེ་མེད་ན་ནི། ། དེ་ཡི་གཟུགས་བརྙན་བྱས་ནས་ནི། ། ཇི་སྐད་གསུང་པའི་ལས་རྣམས་བྱ། ། སློབ་མ་ཡོངས་སུ་བཟུང་བ་གང་། ། གལ་ཏེ་རྐྱེན་འགའ་ཞིག་གིས་ནི། ། དེར་ནི་འོངས་པར་མ་གྱུར་ན། ། གཞན་ཞིག་དེའི་སྐྱིན་པར་བཞུགས། ། ཞེས་གསུང་པ་འདི་ལས་གཞན་པའི་སྟ་གོན་གྱི་སྐབས་ཀྱི་སློབ་མའི་གྲངས་ངེས་མ་གསུངས་པས། རྗེས་བཟུང་གི་དུས་ཀྱི་སློབ་མའི་གྲངས་གང་ཡོད་ཀྱི་ནང་ནས་ལ་ལ་དག་སྟ་གོན་གྱི་དུས་སུ་མ་ཚང་ན་གང་མ་ཚང་བ་དེ་ཉིད་ཀྱིས་གཟུགས་བརྙན་བྱ་བའམ། ཡང་ན། སློབ་མ་གཞན་དག་གྲངས་མཐུན་གྱིས་ཁ་བསྐང་སྟེ་ཚང་བར་བྱས་ནས་སྟ་གོན་བྱ་བར་གསུངས་པས། བརྒྱ་ཕྲག་དུ་མ་ལ་རྗེས་གཟུང་གི་ཆོ་ག་བྱས་པས། ཐམས་ཅད་ཚང་བར་ཡོད་བཞིན་དུ། ཉེར་ལྔ་ལས་ལྷག་པ་ལ་སྟ་གོན་མི་བྱེད་པ་འགལ་བའི་ཕྱིར་དང་། ལྷག་མ་རྣམས་ལ་ཡང་གཟུགས་བརྙན་ནམ། གཞན་སྐྱིན་པར་འཇུག་པ་དག་མི་བྱེད་པ་འགལ་བའི་ཕྱིར་རོ། ། གལ་ཏེ་གཟུགས་བརྙན་ནམ། གཞན་སྐྱིན་པར་བཞུགས་པ་དག་ཕྱག་ལེན་ལ་མ་མཐོང་བས་མི་བྱེད་དོ་ཞེ་ན། འོ་ན་ཉེར་ལྔ་ལས་ལྷག་པ་ལ་རྗེས་གཟུང་གི་ཆོ་ག་བྱེད་པ་ཡང་མ་མཐོང་བཞིན་དུ་ཅི་ཕྱིར་བྱེད། དབང་དངོས་གཞིའི་སྐབས་ཀྱི་གྲངས་ངེས་ཀྱང་། སྤྱི་རྒྱུད་ལས། སྟ་གོན་གནས་པ་བྱས་པ་ལ། ། གལ་ཏེ་རྐྱེན་གྱིས་མ་འོངས་ན། ། བླ་མ་བློ་ལྡན་མཁས་པ་ཡིས། ། དེར་ནི་སློབ་མ་གཞན་མི་གཟུང་། ། ཞེས་གསུངས་པས། རྒྱུད་སྡེ་ ་ ་ ་ ་ ་ལས་དངོས་གཞིའི་གྲངས་ངེས་ སློབ་མ་རྗེས་འཛིན་གྱི་གྲངས་ལ་ལྟོས་པར་གསུངས་པའི་ཕྱིར་རོ། ། ཡང་ཁ་ཅིག་སློབ་མ་མང་པོ་དག་ལ་དབང་བསྐུར་བྱེད་པའི་ཚེ། ནུབ་དང་པོ་ལ་བདག་བསྐྱེད་ཚར་ནས་སའི་ལྷ་མོ་སྟ་གོན། ལྷ་སྟ་གོན། བུམ་པ་སྟ་གོན་རྣམས་བྱས་ནས། སྟ་གོན་གསུམ་པོ་དེ་ཉིད་དང་འབྲེལ་པར། སློབ་མ་ཉི་ཤུ་རྩ་ལྔ་ལ། སློབ་མ་སྟ་གོན་བྱས་ཏེ། སང་ཉིན་རྡུལ་ཚོན་གྱི་དཀྱིལ་འཁོར་བྲིས་ནས། སྒྲུབ་མཆོད་བྱས་ཏེ། ཁ་སང་སྟ་གོན་བྱས་པའི་སློབ་མ་རྣམས་ལ་དབང་བསྐུར་བྱེད་པ་དེ་ཉིད་ཚུལ་དང་མཐུན་མོད། དེ་མན་ཆད་ཀྱི་སློབ་མ་རྣམས་ལ། དབང་བསྐུར་དེ་ཉིད་རྫོགས་མ་ཐགསློབ་མ་ཉི་ཤུ་རྩ་ལྔ་པ་གཞན་ཞིག་བོས་ཏེ་སློབ་མ་སྟ་གོན་བྱས་ནས། དཀྱིལ་འཁོར་དེ་ཉིད་ལ་བསྒྲུབ་མཆོད་བྱས་ཏེ། ཁ་སང་སྟ་གོན་བྱས་པ་དེ་རྣམས་ལ་དབང་བསྐུར་བར་བྱེད་ཅིང་། དེ་མ་ཐག་གཞན་ཉི་ཤུ་རྩ་ལྔ་པ་སྟ་གོན་བྱེད་དེ། དེ་ལྟར་རྒྱུད་མར་མ་རྫོགས་ཀྱི་བར་དུ་བྱེད་དོ། ། གཉིས་པ་མན་ཆད་དེ་རྣམས་ནི་ཤིན་ཏུ་མི་རིགས་པ་ཁོ་ན་ཡིན་ཏེ། རྗེ་བཙུན་ས་སྐྱ་པའི་སྲོལ་འཛིན་ཐམས་ཅད་ཞལ་མཐུན་པར། རྡུལ་ཚོན་གྱི་དཀྱིལ་འཁོར་ལ་བརྟེན་ནས། སློབ་མ་མ་སྨིན་པ་སྨིན་བྱེད་ཀྱི་དབང་བསྐུར་ལན་གཅིག་ལས་མི་རུང་སྟེ། སྟ་གོན་གྱི་ཆོ་ག་གཅིག་ལས་མེད་པའི་ཕྱིར་རོ། ། ཞེས་གསུངས་ཞིང་། ཕྱག་ལེན་ལ་ཡང་གནང་བ་ལ། ཁྱེད་ཀྱིས་བུ་སྟོན་པའི་སློབ་བརྒྱུད་རྣམས་ཀྱིས་དེ་ལྟར་དུ་བྱེད་པ་མཐོང་ནས་འདིར་སྦྱར་བ་ཡིན་གྱི། རྗེ་བཙུན་གོང་མ་རྣམས་ཀྱི་བཞེད་པ་དང་། ཕྱག་ལེན་མ་ཡིན་ཏེ། དེ་ལྟར་བྱ་བར་གང་དུ་ཡང་མ་བཤད་པའི་ཕྱིར་རོ། ། གལ་ཏེ་གོང་མའི་བཤད་ཁུངས་ཡོད་ན་སྟོན་ཅིགགཞན་ཡང་རིགས་པས་ཀྱང་འཐད་པར་མ་མཐོང་སྟེ། སློབ་མ་སྟ་གོན་གྱི་ཆོ་ག་ཡང་། སྟ་གོན་གྱི་ཆོ་ག་གཞན་གང་དང་ཡང་མ་འབྲེལ་བར་བྱར་རུང་ན། དངོས་གཞི་དབང་བསྐུར་ཡང་། དངོས་གཞིའི་ཆོ་ག་གཞན་གང་ཡང་མ་འབྲེལ་བར་བྱར་རུང་བར་མཚུངས་པའི་ཕྱིར་དང་། དེ་གཉིས་ཁྱད་པར་འབྱེད་པའི་དོན་མཐུན་གྱི་ལུང་རིགས་གང་ཡང་མེད་པའི་ཕྱིར་དང་། དེ་ལྟར་ན་ཆོ་གའི་གོ་རིམ་ཐམས་ཅད། སྨྱོན་པའི་སྤྱོད་པ་ལྟར་ཡིད་བརྟན་ཅི་ཡང་མེད་པར་འགྱུར་བའི་ཕྱིར་དང་། གལ་ཏེ་མདུན་གྱི་དཀྱིལ་འཁོར་ལ་སྟ་གོན་གྱི་དཀྱིལ་འཁོར་ཡང་བཞུགས་ཤིང་། བུམ་པ་རྣམས་ཀྱང་སྟ་གོན་གྱི་དུས་ཀྱི་བུམ་པ་ལས་གཞན་མ་ཡིན་པའི་ཕྱིར་རོ། ། དོན་ཚང་ལ། དེའི་ཕྱིར་བྱར་རུང་ངོ་སྙམ་ན། དེ་ལྟར་ན། དབང་བསྐུར་གཉིས་པ་མན་ཆད་རྣམས་ལ་དངོས་གཞིའི་དཀྱིལ་འཁོར་སྒྲུབ་མཆོད་ཀྱང་མི་དགོས་པར་འགྱུར་ཏེ། དངོས་གཞིའི་དཀྱིལ་འཁོར་ཡང་བཞུགས་པའི་ཕྱིར། དེ་ལྟར་སློབ་མ་སྟ་གོན་ཆོ་ག་རྣམ་དག་ལས་མ་འོང་པས། བྱས་ཀྱང་སྟ་གོན་དུ་མི་འགྱུར་ཏེ། སྡོམ་པ་གསུམ་གྱི་རབ་ཏུ་དབྱེ་བ་ལས། ཆོ་ག་ཅུང་ཟད་ཉམས་པ་ལ། ། ཆོ་ག་འཆགས་པར་མ་གསུངས་ན། ། ཆོ་ག་ཕལ་ཆེར་ཉམས་པ་ལ། ། ཆོ་ག་འཆགས་པར་འགྱུར་རེ་རྐན། ། ཞེས་གསུངས་ལ། སྟ་གོན་མ་བྱས་པ་ལ་དངོས་གཞིའི་ཆོ་ག་བྱས་ཀྱང་། མ་སྨིན་པ་སྨིན་བྱེད་ཀྱི་དབང་དུ་མི་འགྱུར་ཏེ། གོང་གི་སྤྱི་རྒྱུད་ཀྱི་ལུང་། དེར་ནི་སློབ་མ་གཞན་མི་གཟུང་། ། ཞེས་གསུང་པས། སློབ་མ་གཞན་མི་བཟུང་བ་ཅིའི་ཕྱིར་ཞེ་ན། སྟ་གོན་མ་བྱས་པ་ལ་དབང་དངོས་གཞི་བསྐུར་དུ་མི་རུང་བའི་ཕྱིར་རོ། ། ཞེས་པའི་དོན་ཏེ། འདི་ལ་ཁ་ཅིག་ན་རེ། རྡུལ་ཚོན་གྱི་དཀྱིལ་འཁོར་གྱི་ལོགས་ཤིག་ཏུ། ཚོམ་བུ་ལ་སོགས་པ་བྱས་ཏེ། བདག་གི་རྣལ་འབྱོར་དང་། སྟ་གོན་ཐམས་ཅད་ཡོངས་སུ་རྫོགས་པར་བྱས་ནས། སང་ཉིན་རྡུལ་ཚོན་གྱི་དཀྱིལ་འཁོར་དེ་ཉིད་དུ། དབང་བསྐུར་ན་རྣམ་པར་དག་པར་འགྱུར་བ་འདྲའོ། ། ཞེས་ཟེར་རོ། ། དེ་ནི་མཐོང་བ་བརྒྱུད་པའི་ཕྱག་ལེན་དང་བཤད་པ་ལ་མེད་པས་འཐད་པར་མི་ནུས་ཤིང་། དེར་མ་ཟད་སྟ་གོན་བྱས་པའི་གནས་དེ་ཉིད་དུ་བྲིས་པའི་དཀྱིལ་འཁོར་མ་ཡིན་པས། འབྲེལ་ཅི་ཡང་མེད་པར་འགྱུར་བའི་ཕྱིར་རོ། ། འོན་ཏེ། དེའི་སྟ་གོན་གྱི་དཀྱིལ་འཁོར་ནམ་མཁའ་ལ་བཏེག་པ། རྡུལ་ཚོན་ལ་བསྲེས་པས་འབྲེལ་ལོ་ཞེ་ན། འོ་ན་ཁྱེད་རང་གི་ལུགས་ལ་སྟ་གོན་གྱི་ཆོ་ག་སྟ་གོན་མ་བྱས་ཀྱང་སྐྱོན་མེད་པར་འགྱུར་ཏེ། སྤྱན་འདྲེན་གྱི་སྐབས་སུ་སངས་རྒྱས་ཐམས་ཅད་སྤྱན་འདྲེན་ལ། དེ་དག་གིས་ནང་ན། གནས་གཞན་དག་ཏུ་སྟ་གོན་བྱས་པའི་ལྷ་ཡང་ཡོད་ཅིང་སྒྲུབ་མཆོད་ཀྱི་སྐབས་སུ་བསྲེས་པའི་འབྲེལ་པའི་ཕྱིར་རོ། ། ཡང་ཁ་ཅིག་རྡོ་རྗེ་སློབ་དཔོན་གྱི་དབང་གི་སྐབས་སུ། སློབ་མ་དེར་འཇུག་པ་ཐམས་ཅད་ལ་དུས་གཅིག་ཏུ་རྡོ་རྗེ་སློབ་དཔོན་གྱི་དབང་བསྐུར་བའི་ཆོ་ག་བྱེད་དོ། ། དེ་ཡང་ཤིན་ཏུ་མི་རིགས་ཏེ། སློབ་དཔོན་རིན་པོ་ཆེའི་འགྲེལ་པ་ལུགས་ཀྱི་དབང་ཆུ་ལས། གསོལ་གདབ་ཀྱི་རྗེས་སུ། དེ་ནས་སློབ་དཔོན་གྱི་ཚོགས་པ་ལ་དབང་བསྐུར་བར་བྱ་བ་མ་ཡིན་ཏེ། སློབ་དཔོན་སྙིང་རྗེ་ཆེན་པོ་ཡིས། ། སློབ་མ་དམ་པ་སྙིང་རྗེ་ཅན། ། སྔགས་དང་རྒྱུད་རྣམས་འཛིན་པ་པོ། ། གཅིག་ནི་ནན་ཏན་སྐྱེད་བྱེད་བཟུང་། ། སློབ་མ་རེ་རེ་ལ་དབང་བཞི་གཅིག་ཆར་རམ། རིམ་ཅན་དུ་བསྐུར་བར་བྱ་བ་ཡིན་པས། གཞན་སྐྱེ་ལ་ཇི་སྐད་དུ་བཤད་པའི་དབང་སྟེགས་ཀྱི་སྟེང་དུ། སློབ་མའི་གཙོ་བོ་སྔར་དངོས་གྲུབ་ཀྱི་རྡོ་རྗེའི་རྟུལ་ཞུགས་ཀྱི་སྐབས་སུ་བསྟན་པའི་རྡོ་རྗེ་སེམས་དཔའི་ཕྱག་རྒྱ་ཆེན་པོས་བཞག་ལ། དབང་བསྐུར་བར་བྱའོ། ། ཞེས་དང་། ཁྱད་པར་དུ་མན་ངག་ལུགས་ཀྱི་དབང་ཆུ་ཆེན་མོ་ལས། སློབ་དཔོན་གྱི་དབང་གི་གསོལ་བཏབ་གྱི་རྗེས་སུ། དེ་ནས་སློབ་མ་གཅིག་དབང་སྟེགས་ཀྱི་སྟེང་དུ་བཞག་ལ། རྡོ་རྗེ་འཆང་ཆེན་པོའི་རྣམ་པར་བསམ་ཞེས་དང་། སུ་པྲ་ཏིཥྛས་མེ་ཏོག་གཏོར་བའི་རྗེས་སུ། དེ་ལྟར་སློབ་མ་རེ་རེ་ནས་རྫོགས་པ་དང་། སློབ་མ་རྣམས་ལ་དུས་གཅིག་ཏུ་དེ་ཁོ་ན་ཉིད་བསྟན་པར་བྱས་ཏེ། ཞེས་གསུང་པ་རྣམས་མ་མཐོང་ངམ་ཅི། གང་བཀག་པ་དེ་ནན་གྱིས་བསྒྲུབ་པ་ལ་བརྩོན་པ་བྱེད་པར་ཟད་དོ། ། ཡང་། ཁ་ཅིག་ན་རེ། བཀའ་བཅུ་པ་གཞོན་ནུ་སེང་གེའི་བླ་མའི་རྣལ་འབྱོར་དུ། སྙིང་གར་ཧཱུྃ་ལས་མི་བསྐྱོད་པ་ཡབ་ཡུམ་དང་ཕྱོགས་བཞིར་བྷྲཱུྃ་ཨྃ་ཛྲིཾ་ཁྃ། མཚམས་བཞིར་ལྃ་མྃ་པྃ་ཏྃ་ལས་འཁོར་གྱི་ལྷ་མོ་རྣམས་དང་། མགྲིན་པའི་རྩ་འཁོར་ལ་དབུས་སུ་ཨྃ་ལས་འོད་དཔག་མེད་པ་ཡབ་ཡུམ་དང་། འདབ་མ་རྣམས་ལ་ཨཱ་ལི་བཅུ་དྲུག་ཡོངས་སུ་གྱུར་པ་ལས། འཁོར་གྱི་ལྷ་མོ་རྣམས་བསྐྱེད་པར་བཤད་པ་ནི་མི་འཐད་དེ། འདིར་ལུས་དཀྱིལ་གྱི་ལྷ་རྣམས་ནི། རྩ་ཡི་གེའི་གཟུགས་སུ་གནས་པ་དང་། དེའི་ནང་གི་ཁམས་རྣམས་རྒྱུར་གྱུར་པ་ལས་སྐད་ཅིག་གིས་བསྐྱེད་པ་ཡིན་གྱི། ས་བོན་ལས་བསྐྱེད་པ་ནི་མ་ཡིན་ཏེ། ཡིན་ན། ས་བོན་གྱི་ཡི་གེ་ཧཾ་ཡིག་མཐུར་དུ་བསྟན་པ་དང་། ཧཱུྃ་ཡིག་མགོ་མཐུར་དུ་བསྟན་པ་བསྒོམ་མཁན་མི་ཡོང་བའི་ཕྱིར་རོ། ། ཞེས་ཟེར་ཞིང་། ངག་འདོན་གྱི་སྐབས་སུ། ལྟེ་བ་འཁོར་ལོའི་རྩ་འདབ་དྲུག་ཅུ་རྩ་བཞི་པའི་ལྟེ་བར་ཨཾ། ང་རྒྱ་དང་སེར་སྣ་དང་། ཚོར་བའི་ཕུང་པོ་རྣམ་པར་དག་པ་བཅོམ་ལྡན་འདས་ཡོན་ཏན་རིན་ཆེན་འབྱུང་ལྡན། ཞེས་སོགས་བརྗོད་ནས་ཧཾ་ལས་ཞེས་པ་དང་། ཧཱུྃ་ལས་ཞེས་པ་དང་། ཨོཾ་ལས་ཞེས་སོགས་ཀྱི་འབྱུང་ཁུངས་ཀྱི་ཚིག་རྣམས་ནན་གྱིས་འདོར་བར་བྱེད་དོ། ། དེ་ནི་རྗེ་བཙུན་གོང་མ་ཡབ་སྲས་རྗེས་འབྲང་དང་བཅས་པ་ཕྱོགས་གཅིག་ཏུ་འགོག་པར་བྱེད་པའི་སྨྲ་བ་སྟེ།